Niels Juel

Niels Juel (1629–1697) var en dansk admiral som regnes som en av de største sjøhelter i Danmark-Norges historie.

miniatyr|Portrettrelieff fra Niels Juels familiegravmæle i Holmens kirkes Store Gravkapel, København.

 Biografi 
Niels Juel tilhørte en dansk adelsslekt som ofte blir kalt «Bølge Juel» etter slektsvåpenet, for å skille den fra andre slekter med navnet Juel. Flere av slekten har i unionstiden hatt opphold og stillinger i Norge.

Han var sønn av riksråd Erik Juel til Hundsbæk (1591–1657) og Sophie Clausdatter Sehested (1594–1658), og dermed bror til diplomaten Jens Juel. Han var gift med Margrethe Ulfeldt og fikk med henne fire barn, deriblant Knud Juel, som ble etatsråd i voksen alder.

Niels Juel fikk sjøutdannelsen sin i Nederlandene. Han deltok i krigen mellom England og Nederlandene i 1652–1654. I Karl Gustav-krigene deltok han på dansk side, og for sin innsats der ble han av Fredrik III utnevnt til kontreadmiral i den danske flåte.

Under Gyldenløvefeiden (1675–1679) kommanderte Juel den danske flåten til flere seire, blant annet i slaget ved Öland og slaget ved Køge bukt. Det sistnevnte slaget foregikk ved Stevns, ettersom skipene aldri kom inn i selve Køge bukt. Betegnelsen «Slaget i Køge Bugt» ble første gang brukt på 1800-tallet.

Seieren i slaget ved Køge bukt ødela for lang tid Sveriges ønske om sjøherredømme. Juel ble etter slaget regnet som en av Europas fremste admiraler: Den danske kong Christian V fikk en lykkeønskning fra den engelske Karl II av England: «…at Juel var den største admiral, som nu var i Europa».

I 1683 ble Niels Juel president for admiralitetet. Da han døde fikk han en begravelse med stor pomp og prakt, og han ble stedt til hvile i Det store gravkapell i Holmens kirke.

 Ettermæle 
miniatyr|venstre|Slektsvåpenet på statuen hans i København, har ovalt skjold med stjerne og tre bjelker dannet ved bølgesnitt. Som hjelmtegn er det to armer som holder en stjerne. 

I både Oslo og Stavanger finner man Niels Juels gate. I Danmark finner man Niels Juels Vej eller gade i Århus, København, Marstal, Frederikshavn, Aalborg og Esbjerg. I Svendborg er det sågar en fekteklubb som er oppkalt efter sjøhelten. I tillegg har han fått en fatlagret akevitt oppkalt etter seg: Niels Juel Akvavit.

miniatyr|Niels JuelN, J P Trap: Berømte danske mænd og kvinder.

 Referanser 

 Litteratur 
 Barfod, Jørgen H. Niels Juel, liv og gerning i den danske søetat, Aarhus (1977)
 Barfod, Jørgen H. Niels Juels flåde (1660–1720). Bind 4 i serien Den danske flådes historie, Forlaget Marinehistoriske Skrifter, København (1997)
 Probst, Niels M. Niels Juel, vor største flådefører, Forsvarshistoriske Skrifter nr. 2, København (2005)

 Eksterne lenker 


Kategori:Gyldenløvefeiden
Kategori:Danske admiraler
Kategori:Slekten Juel
Kategori:Riddere av Dannebrogordenen (1671–1808)
Kategori:Riddere av Elefantordenen
Kategori:Artikler i sjøfart-prosjektet